Izvor: Ilustracija, N1

Kandidatkinja HNS-a za gradonačelnicu Zagreba Anka Mrak-Taritaš otvorila je prostoriju iz koje će voditi svoju izbornu kampanju i u kojoj će, kako kaže, svakog ponedjeljka primati građane.

''Danas službeno otvaramo prostorije. Ova kampanja je za građane i uz pomoć građana. Vidjeli ste kako smo vodili kampanju za parlamentarne izbore, slično će biti i na lokalnim. Jedna tema su društvene mreže, druga osobni kontakt s ljudima'', rekla je u uvodu Mrak Taritaš.

Najavila je i pokretanje web stranice sa svim podacima vezanim za kamapnju.

''Tu je tema i pozivanje volontera. Kampanja je promjena za Zagreb, svi koji žele promjene su dobrodošli. Platforma je nadstranačka, cilj je okupiti sve građane'', rekla je.

''Jedan način da to ostvarimo je web stranica na kojoj će se vidjeti sve što se događa. Ovo je prostor gdje želimo pozvati naše građane da dođu, a ja ću ih svakog ponedjeljka primati i nema sugestije koju ne mogu postaviti. Predstavljamo i doniranje. Doniranje kampanje i od 10 kuna želimo da bude otvoreno i transparentno, a takav želimo i grad'', rekla je.

''Za svakoga ima mala niša sudjelovanja. Kampanja je za građane i uz pomoć građana. Pozivamo ljude da ovo bude mjesto okupljanja''.

Mrak-Taritaš je kazala kako će troškovi njezine kampanje iznositi od 300 do 400 tisuća kuna.

''Mi kampanju vidimo koliko nam je minimum potrebno. Nećemo pretjerivati jer nema potrebe. Bit ćemo po terenu kao što smo i sad. Sad je advent pa ćemo napraviti malu pauzu. Ali u siječnju krećemo'', najavila je Mrak-Taritaš.

Kandidatikinje za gradonačelnicu komentirala je i gradski proračun koji je jučer izglasan.

''Kad su se uzburkale strasti i kad je bilo da HDZ neće podržati ja sam tada rekla da HDZ i Bandić se ponašaju kao tinejdžeri - malo se vole javno, malo se vole tajno, malo se svađaju javno pa malo tajno. Bilo je za očekivati da će proračun proći i na kraju je dosta bezbolno prošao'', rekla je istaknuvši i neke nelogičnosti u proračunu.



''Proračun je vrlo neobičan. Proračun treba napraviti da se napravi gradska riznica. Na jednom mjestu se sve treba kontrolirati, a to Zagreb nema. Ima neobičnih stavaka u proračunu kao npr. za plinske svjetiljke na Gornjem gradu - stavka je 1,2 milijuna kuna. A posebno je je 2 i pol milijuna kuna za servisiranje tih svjetiljaka.

Objasnila je i zašto misli da upravo ona može srušiti Milana Bandića s vlasti u Zagrebu.

''Ja sam inženjerske struke i ja vam to idem razumski i inženjerski . Kad 2/3 građana kažu da žele promjene onda je vrijeme za promjene. U Zagrebu su ljudi zatvoreniji, ali tome više nije tako. Jutros me je dvoje ljudi srelo i zaželjelo sreću. Mislim da je car gol, došao je kraj ere Bandića i došlo je vrijeme za promjene. Meni je do ovog grada stalo'', rekla je Mrak-Taritaš.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.